Mor (28) innrømmer å ha tatt livet av fem babyer
Over fem år etter at likene av to babyer ble funnet i delstaten Schleswig-Holstein i det nordlige Tyskland er de grusomme forbrytelsene oppklart. Kvinnen som har lagt kortene på bordet er barnas egen mor. 28-åringen hadde en omfattende tilståelse å komme med: Hun hadde ikke bare drept de to babyene som ble funnet på ulike steder i 2006 og 2007, men til sammen tatt livet av fem av sine barn. Døde babyer i blomsterpotter, frysebokser, kofferter, på loft, i kjellere: Det er ikke første gangen Tyskland rystes av en tilsvarende tragedie.- Nyfødte som blir drept blir ofte ikke engang betraktet som barn, sier Theresia Höynck, professor i barne- og ungdomsrett ved Universitetet i Kassel, til nyhetskanalen n-tv. Hun mener mødre som dreper barna sine ikke har noen morsfølelse.- De betrakter barna som et forstyrrende objekt, som på en eller annen måte må vekk, forklarer eksperten.Tre babylik gjemte hun i kjelleren. Inntil for bare noen få dager siden visste ikke politiet noe om disse barna. Myndighetene ante ikke engang at det var satt til verden. Kvinnen fra Husum, bare noen få mil fra den danske grensen, gikk selv til politiet etter at hun hadde blitt bedt om å avgi en spyttprøve. Etterforskerne ga nemlig aldri opp det møysommelige arbeidet med å oppklare likfunnene fra 2006 og 2007. Det første liket ble funnet i et sorteringsanlegg for avfall i mars 2006. Rettsmedisinske undersøkelser viste ingen skader på den nyfødte jenta, som sannsynligvis hadde blitt kastet levende i en søppeldunk for papir. Det andre liket ble oppdaget i en plastpose på en parkeringsplass om lag ett år senere. Også dette barnet, en gutt, levde da det kom til verden.Etterforskerne fant fort ut at barna var søsken. De ble gitt en verdig begravelse - og stedt til hvile sammen på en kirkegård i Kiel. Samtidig ble jakten på deres mor intensivert. Nå er den tragiske gåten oppklart. To barn fødte 28-åringen angivelig hjemme, tre ute i skogen. Ektemannen hevder at han hverken har visst om graviditetene eller hustruens forbrytelser. Det samme anfører øvrig familie.- Hun virket lettet, sier Dirk Czarnetzki i Flensburg-politiet til avisen Die Welt om måten kvinnen forholdt seg på etter den omfattende tilståelsen. Familien skal utad ha ført et helt alminnelig liv. Advokaten Mirko Röder har forsvart flere som har drept sine barn. Ofte fortrenger de svangerskapet, sier han. - Den fremherskende følelsen er: Jeg vil ikke erkjenne det, jeg kan ikke erkjenne det, sier juristen til n-tv. Forskning viser at gjerningskvinnene hverken er psykisk syke eller mindre intellektuelt begavet, forteller eksperten. Som regel er de imidlertid unge.
Til slutt klarte hun ikke å bære på den vonde hemmeligheten lenger: 28-åringen gikk til politiet og fortalte at hun hadde drept fem av sine barn.